Geraasklag kelder gewilde kuierplekWeiveld, die gewilde dans-en-kuierplek in Bronberg, oos van Pretoria, sluit sy deure. (Foto: Weiveld/Facebook) Weiveld, die gewilde dans-en-kuierplek in Bronberg, oos van Pretoria, het Woensdag aangekondig dat sy deure gaan sluit. “Ons het te veel lawaai, so nou gaan ons maar braai … daar is wel iets anders om die draai! Ons het lekker gewei, maar nou is dit verby … ons sien jou gou weer met ŉ nuwe idee!” het dié kuierplek op sy Facebook-blad geskryf. Volgens ŉ verklaring wat Dinsdag aan kunstenaars, musiekagentskappe en ander betrokkenes gestuur is, het ŉ geraasklag glo daartoe gelei dat Weiveld noodgedwonge moes toemaak. Talle kunstenaars en gereelde besoekers het sedertdien hulle ongelukkigheid op sosiale media gedeel. “Weiveld was ŉ familie-onderneming, selfs die mense wat nie bloedverwante was nie, was deel van die familie. Daar is ongelooflik baie wat nou hulle werk kwyt is en ons as musikante het een groot verhoog minder. Rus in vrede, Weiveld, ons gaan jou mis, ou pel,” het die musikant Appel op Facebook laat hoor. Nog ŉ sanger, Ricus Nel, beskou dit ook as ŉ hartseer besluit. “Dis baie hartseer, Weiveld. Ek hoop dat daai man wat so gemoan het nou tevrede is met al die mense wat hulle werk verloor het. Ek hoop hy slaap nou lekker.” Nina Venter de Villiers, wat kommentaar op Weiveld se plasing gelewer het, meen dit is die “hartseerste nuus nog in die laaste vyf jaar, en ja, dis erger as Covid”. Adele Jordaan van Staden skryf: “Dis die enigste plek waar mens nog kon dans/vas dans / sokkie en ŉ lekker tyd hê en wat veilig was.” Dan is daar ondersteuners soos John Langkloof Coetzee wat hoopvol is dat Weiveld binnekort weer oop sal wees. “Ons is reg vir waar julle nuwe weidingsveld gaan begin om julle weer elke tree van die pad te kan ondersteun. ŉ Jammerte dat als so moet doodloop, maar ons bly vol hoop dat julle weer sal opstaan en sterker bo sal uitkom,” skryf Coetzee. Weiveld wou nie verder kommentaar oor die saak lewer nie.